Mandag begynder et retsopgør mod to unge mænd på 20 år ved Retten i Aalborg. De er tiltalt for drabsforsøg, og det fremgår blandt andet af anklageskriftet, at politiet mener, de to tømte en ni millimeter pistol mod en 22-årig mand, og at de efterfølgende holdt ham fanget i et par timer i et skovområde. Opgøret fandt sted kort før klokken 01.00 natten til 21. marts sidste år, og politiet kom på sporet af, at noget var helt galt, da de blev kaldt ud til noget, der lignede et færdselsuheld på Hadsundvej i Vejgaard. Da betjentene nåede frem, fandt de en tom bil – men vel at mærke en tom bil fuld af skudhuller. Politiet satte derfor ind med en massiv efterforskning efter fundet af bilen, men der gik frem til kort før klokken 03.00, før der kom et gennembrud i sagen. Her fik politiet nemlig meldinger om, at en tilskadekommen mand var fundet på Vesterbro i Aalborg. Fundet med skudsår i hoften Der viste sig at være tale om en 22-årig mand, og hans skader bestod blandt andet i skudsår i den ene hofte. Han var ikke i livsfare og blev kørt til behandling på sygehuset. Den 22-årige var i forvejen kendt af politiet, og det kan have været en af årsagerne til, at politiet ret hurtigt var ude i offentligheden med en teori om, at der var tale om et internt opgør i det kriminelle miljø. Et opgør, der ifølge politiet oplysninger dengang formentlig handlede om narkomarkedet og noget ”gammelt nag”, som politiet udtrykte det. Det fremgår af anklageskriftet, at politiet efterfølgende mener at have stykket et billede sammen af, at det 22-årige skudoffer efter aftale mødtes med de nu tiltalte på åben gade på Hadsundvej i Vejgaard. Den 22-årige var sammen med en anden person i en bil, men de to tiltalte ankom i to andre biler sammen med andre ukendte personer, ligesom to personer ankom til stedet på knallert. Under mødet er de to 20-årige mænd tiltalt for at have åbnet ild mod bilen med den 22-årige. Ifølge anklagerne skød de flere gange mod bilen, og flere af skudene ramte, mens et enkelt skud ramte en anden bil, og så var der som omtalt et skud, der ramte den 22-årige mand i låret. Holdt fanget i skovområde Politiet mener, at de to tiltalte herefter kommanderede den 22-årige ud af bilen og ind i en anden bil, hvorefter de kørte ham til et skovområde i Aalborg. Her skulle de have holdt ham fanget frem til ved 02.30-tiden. En halv time senere blev den 22-årige som omtalt fundet såret og hjælpeløs på Vesterbro i Aalborg. Den ene af de to 20-årige er også tiltalt for vold mod offeret ved at have nikket ham en skalle, ligesom han er tiltalt for røveri mod den 22-årige, fordi han ifølge anklageskriftet tvang den 22-årige til  at udlevere 200 kroner, mens han blev holdt som fange. Anklager går efter lang fængselsstraf Den anden 20-årige mand er til gengæld tiltalt for ulovlig våbenbesiddelse, idet politiet mener, at han været i besiddelse af to pistoler, herunder den, der blev skudt med på Hadsundvej, ligesom han er tiltalt for at have været i besiddelse af fire ulovlige knive og to kasteøkser på et tidspunkt nogle uger forud for det dramatiske opgør i Vejgaard. Der gik nogle uger efter opgøret, før politiet fik et gennembrud i sagen og anholdt de to unge mænd, der nu er tiltalt for drabsforsøg. De blev anholdt og efterfølgende varetægtsfængslet 1. juni 2021, og de sidder fortsat fængslet. Det fremgår ikke før sagens start, hvordan de to mænd forholder sig til de alvorlige anklager, men de nægtede sig skyldige, da de i sin tid blev fremstillet i grundlovsforhør i retten. Sagen er planlagt til at køre ved retten i Aalborg som en nævningesag, og det indikerer, at politiets anklager vil gå efter en fængselsstraf på mere end fire års fængsel, hvis de to mænd kendes skyldige.

Opsummering:
Det mindede mest af alt om et gangster-opgør på åben gade, da nogle unge mænd tørnede sammen i et vildt skyderi på Hadsundvej i Vejgaard natten til 21. marts 2021.